Novi izraelski napadi na Liban
Izraelski premijer Ehud Olmert je generalnom sekretaru UN-a Kofiju Ananu rekao da će Izrael zaustaviti svoju ofanzivu kada se gerila He
Izrael je napao nove mete u Libanu kao dio kampanje da se oslobode dvojica izraelskih vojnika i uništi libanska milicija Hezbolah. Libanske vlasti navode da su izraelski borbeni avioni ponovo danas pogodili bejrutski međunarodni aerodrom, što je treći napad na taj dio u posljednja 24 sata. Izrael je također izveo zračne napade na dio Bejruta u kojem se nalazi sjedište Hezbolaha. Zvaničnici libanske službe sigurnosti navode da su najmanje tri osobe ubijene i preko 50 ranjeno u napadima. Jedan most, skladište goriva u jednoj elektrani i glavna cesta ka aerodromu su pogođeni. Izraelska vojska navodi da su pripadnici gerile Hezbolah danas ispalili najmanje 20 raketa na izraelske gradove pri čemu je ranjeno najmanje 11 osoba. Izraelski premijer Ehud Olmert je generalnom sekretaru UN-a Kofiju Ananu rekao da će Izrael zaustaviti svoju ofanzivu kada se gerila Hezbolah razoruža i libanska vojska rasporedi u južni Liban. Ranije danas, Izrael je bombardirao autoput koji povezuje Bajrut sa sirijskim glavnim gradom Damaskom, izolirajući tako Liban od ostatka svijeta. Libanski zvaničncii navode da je preko 60 osoba ubijeno u izraelskim napadima otkako je Hezbolah u srijedu uhvatio izraelske vojnike. Izrael navodi da su osam njegovih vojnika i dva civila ubijeni u napadima Hezbolaha.